Haru Urara

– keçmiş yapon yarış atı. 1998–2004-cü illərdə çıxdığı 113 yarışda heç bir qələbə qazana bilməməsinə görə tanınır.

 İlk illəri 
Haru Urara 26 fevral 1996-cı ildə Hokkaydo prefekturasının Mitsuişi qəsəbəsində yerləşən Nobuta Bokuco at fermasında doğulmuşdur. O, 1983-cü ildə doğulmuş, "Yasuda Kinen" və "Tenno Şo" kimi at yarışlarında qələbələr əldə etmiş Nippo Teyo adlı yarış atının balası idi. "Haru Urara" adının mənası yapon dilindən tərcümədə "Təmtəraqlı bahar" deməkdir.

 Karyerası 
Haru Urara yarış atı karyerasına 1998-ci ilin noyabrında başlamış və Koçi hippodromunda baş tutan yarışda sonuncu yeri tutmuşdur. Haru Urara yarışlardakı qələbəsizlik seriyasına davam etmişdir. O, cəmi 4 dəfə ikinci yeri tuta bilmiş və 9.300 məbləğində mükafat qazandıra bilmişdir. O, 2003-cü ilin iyununa qədər qatıldığı 80 yarışın hamısını uduzmuşdur. Onun qələbəsizlik seriyası 2003-cü ildə Yaponiya mediası tərəfindən işıqlandırılmış və o, Yaponiyadakı məşhur atlardan birinə çevrilmişdir. Onun populyarlığı "Haru bumu" ifadəsinin yaranmasına səbəb olmuşdur. İnsanlar onun qələbəsinə o qədər çox mərc qoyuluşu etmişdirlər ki, o, Yaponiyada 1,8:1 qələbə əmsalına malik ata çevrilmişdir. 22 mart 2004-cüi ildəki yarışda Yaponiyanın ən tanınmış cokeylərindən olan Yutaka Take onunla yarışsa da, Haru Urara 10-cu yeri tutmuş və ardıcıl 106-cı dəfə qələbə qazana bilməmişdir.

Haru Uraranın yarışlardakı uğursuzluğu və sürət baxımından digər atlardan geri düşməsi adının yazıldığı və yol qəzalarından qoruduğuna inanılan talismanların yaranmasına səbəb olmuşdur. Onun üzü reklam məqsədilə istifadə olunmuş, çəhrayı "Hello Kitty" maskası ilə yarışmışdır. Yaponiya baş naziri Cuniçiro Koyzumi Haru Urara haqqında "onun bir dəfə də olsa qalib gəlməsini istərdim. Bu at məğlubiyyət qarşısında təslim olmamağın gözəl bir nümunəsidir" sözlərini demişdir.

 Təqaüdə çıxması və ölümü 
2005-ci ilin martında onun təqaüdə çıxma yarışı üçün Toçiqidən geri gətiriləcəyi anons edilsə də, bu təxirə salınmışdır. 2006-cı ilin oktyabrında təqaüdə çıxmış at kimi təsnif olunmuşdur. O, karyerasını 113 qələbəsiz yarışla başa çatdırmışdır.

Təqaüdə çıxdıqdan sonra onun Dip İmpakt və Stey Qold kimi yarış atları ilə cütləşdirmək planlaşdırılsa da, bu planlar baş tutmamışdır. 2013-cü ildə sahibi tərəfindən Çiba prefekturasının Oncuku qəsəbəsində yerləşən Mata fermasına köçürülmüşdür. 2018-ci ildə Kisarazu Polis Məntəqəsinin yol təhlükəsizliyi posterində yer alan PR personajlardan biri olmuşdur. 9 sentyabr 2025-ci ildə 29 yaşında kolik səbəbilə ölmüşdür.

 Populyar mədəniyyətdə 
Haru Uraranın antropomorfik versiyası "Uma Musume Pretty Derby" anime və oyun seriyasının personajlarındna biridir. Franşizanın fanatları real həyatdakı Haru Uraranı ziyarət edirlər.

"Biffy Clyro" qrupunun "The Myth of the Happily Ever After" (2021) albomundakı treklərdən biri Haru Uraranın adını daşıyır. Mahnı optimizmdən və uğursuzluğun üzü olmağın əyləncəsindən bəhs edir.

Sumo güləşçisi Morikava Yuki ardıcıl məğlubiyyətlərdən sonra məşqçisi ona "Moriurara" rinq adını vermişdir.

 İstinadlar 

Kateqoriya:Yaponiyanın məşhur heyvanları